Δροσερή κρέμα με γιαούρτι και φράουλες
Μπολάτο, φραουλένιο και δροσερό γλυκό για να απολαύσουμε στο μπαλκόνι μας.
200 γρ. φράουλες, καθαρισμένες και πλυμένες, 1 κούπα ζάχαρη άχνη, 3 φύλλα ζελατίνης (συνολικό βάρος 5 γρ.), 800 γρ. γιαούρτι αγελάδος, πλήρες, 300 γρ. φράουλες, καθαρισμένες, πλυμένες και ψιλοκομμένες
Για τη δροσερή κρέμα με γιαούρτι και φράουλες, βάζουμε τα φύλλα ζελατίνης σε ένα μπολ με κρύο νερό και τα αφήνουμε για 5-6 λεπτά, να μαλακώσουν.Παράλληλα, πολτοποιούμε στο μπλέντερ τα 200 γρ. φράουλες με την άχνη.Αδειάζουμε το 1/3 από τον πολτό σε ένα κατσαρολάκι και τον ζεσταίνουμε σε μέτρια φωτιά. Τον υπόλοιπο πολτό τον διατηρούμε στο ψυγείο μέχρι να τον χρειαστούμε.Στύβουμε τις ζελατίνες, που θα έχουν πλέον μαλακώσει, και τις ρίχνουμε στον ζεστό πολτό φράουλας, ανακατεύοντας καλά μέχρι να λιώσουν.Αποσύρουμε από τη φωτιά.Αδειάζουμε το μείγμα σε ένα μπολ και προσθέτουμε σταδιακά το γιαούρτι ανακατεύοντας απαλά.Μοιράζουμε το μείγμα σε μικρά μπολ ή ποτήρια. Τα βάζουμε στο ψυγείο για 5-6 ώρες, μέχρι να κρυώσουν οι κρέμες.Όταν πρόκειται να σερβίρουμε τη δροσερή κρέμα με γιαούρτι, περιχύνουμε με τον υπόλοιπο πολτό φράουλας και γαρνίρουμε με τις ψιλοκομμένες φράουλες.
Γιαούρτι,Φράουλα,Φρούτα